|  |  |  |
| --- | --- | --- |
|  | **Lausuntoyhteenveto** |  |
|  |  |  |
| Verkko-osasto | LVM/2339/03/2017 |  |
| Karppanen, Pesola | 2.11.2018 |  |
|  |  |  |
|  |
|  |
|  |
|  |
|  |

**Lausuntoyhteenveto: HE laki liikenteen palveluista annetun lain muuttamisesta (EU:n satamapalveluasetus)**

Liikenne- ja viestintäministeriön valmistelema hallituksen esitys liikenteen palveluista annetun lain muuttamisesta oli 14.9-5.10.2018 lausuntokierroksella. Esityksellä annettaisiin satamapalvelujen tarjoamisen puitteista ja satamien rahoituksen läpinäkyvyyttä koskevista yhteisistä säännöistä annettua Euroopan parlamentin ja neuvoston asetusta (EU) 2017/352 (jatkossa EU:n satamapalveluasetus) täydentävät kansalliset säännökset. Asetus velvoittaa jäsenvaltioita säätämään kansallisesti asetuksen soveltamista koskevien valitusten käsittelystä vastaavasta viranomaisesta, asetuksen rikkomiseen sovellettavista seuraamuksista sekä muutoksenhausta. Hallituksen esityksestä pyydettiin lausuntoja useilta viranomaisilta sekä alan keskeisiltä toimijoilta. Lisäksi esitys oli vapaasti kommentoitavana lausuntopalvelu.fi –sivustolla.

Vastauksia saatiin yhteensä 13 kappaletta. Lausunnon antoivat Ahvenanmaan maakunta, työ- ja elinkeinoministeriö, Elinkeinoelämän keskusliitto EK, HaminaKotka Satama Oy, Helsingin Satama Oy, Keskuskauppakamari, Satamaoperaattorit ry, Suomen Laivameklariliitto, Suomen Satamaliitto ry ja Suomen Varustamot ry. Lisäksi Kilpailu- ja kuluttajavirasto, Liikenteen turvallisuusvirasto sekä Tulli ilmoittivat, ettei heillä ole lausuttavaa.

**Lausuntoyhteenveto**

Yleisesti voidaan todeta lausunnonantajien suhtautuneen lähtökohtaisesti myönteisesti hallituksen esitykseen ja sen tavoitteisiin. Osassa lausuntoja tuotiin esiin myös esityksen taustalla oleva EU:n satamapalveluasetus ja kannatettiin sen tavoitteita, kuten satamien integroimista kokonaisuudessaan saumattomiin kuljetus- ja logistiikkaketjuihin.

Lausunnoissa suhtauduttiin eriävin mielipitein Liikenteen turvallisuusvirastoon toimivaltaisena viranomaisena. Useat lausunnonantajat esittivät satamapalveluasetuksen mukaiseksi toimivaltaiseksi viranomaiseksi Kilpailu- ja kuluttajavirastoa, jolla on nykyisen toimivaltansa myötä kilpailuoikeudellinen ja kilpailuneutraliteettiin sekä valtiontukisääntelyyn liittyvää osaamista, jota satamapalveluasetuksen valvonta voi edellyttää. Työ- ja elinkeinoministeriön sekä Ahvenanmaan maakunnan lausunnoissa puolestaan kannatettiin Liikenteen turvallisuusvirastoon valintaa toimivaltaiseksi viranomaiseksi. Työ- ja elinkeinoministeriö toteaa lausunnossaan, että kysymystä satamapalveluasetuksen mukaisesta valvovasta viranomaisesta on käsitelty työ- ja elinkeinoministeriön ja liikenne- ja viestintäministeriön kesken ennen hallituksen esityksen lausunnoille lähettämistä. Työ- ja elinkeinoministeriö ja Ahvenanmaan maakunta pitävät erittäin perusteltuna, että valvontatehtävä on esitysluonnoksen mukaisesti sijoitettu Liikenteen turvallisuusvirastoon, sillä satamapalveluasetuksen mukaisessa valvontatehtävässä on kyse asetuksen koko soveltamisalaa koskevien valitusten käsittelystä. Tälläinen riitojenratkaisutehtävä ei sovellu kilpailuviranomaiselle, jonka toimivalta on yleinen ja tehtävänä toimivan taloudellisen kilpailun toimivuuden turvaaminen – ei yhden toimialan yksittäisten toimijoiden riitojen selvittäminen. Trafin valintaa valvontaviranomaiseksi puoltavat myös toimialaosaamiseen liittyvät näkökohdat sekä se seikka, että valvontatehtävän hoitaminen ei aiheuta sille toimintarajoittaita sen muussa toiminnassa.

Lisäksi Ahvenanmaan maakuntahallitus ja Satamaliitto ry toivat esiin täsmentämis- ja täydentämistarpeen esityksen perusteluissa satamapalveluasetuksen kansallisen soveltamisalan osalta. Satamaliitto ry huomautti, että asetuksen soveltamisalan palveluiden järjestämistä koskevasta sääntelystä on rajattu pois sataman toiminnan merkittävimmät palvelut: tavarankäsittely ja matkustajapalvelut. Myös luotsauspalvelut on rajattu asetuksen soveltamisalan ulkopuolelle, mutta jäsenvaltiot voivat halutetessaan laajentaa soveltamisalaa kattamaan ne. Suomessa tällaista laajennuspäätöstä ei ole tehty. Ahvenanmaan maakuntahallitus puolestaan toi esiin, että satamapalveluasetus soveltuu lähtökohtaisesti vain TEN-T-verkon satamiin, elleivät jäsenvaltiot kansallisesti päätä laajentaa asetuksen soveltamisalaa kattamaan muitakin satamia, ja että olisi tarpeen tuoda esityksen perusteluissa esiin mihin satamiin asetus Suomessa soveltuu.